钦定古今图书集成/明伦汇编/宫闱典/第124卷 > 通志 > 《宦官总论》
## 钦定古今图书集成/明伦汇编/宫闱典/第124卷 > 通志 > 《宦官总论》

臣谨按：心平者然后可以语道，气和者然后可以论
人，论人之道，不可偏徇，仰观诸天，则帝坐之旁有宦
者之星；远稽诸古，则《周官》之书有寺人之职。而先儒
之论，直欲无宦者，可乎？人之邪正，色色有之。言宦寺
之中而无正人乎？司马迁、班固不立《宦者传》，特取数
人在《佞幸篇》如此，是绝人为善之路也。且《巷伯》之辞，
“著于《风》《雅》，勃鞮之忠，载于《春秋》。缪贤之贤，能荐相如；
韩谈之勇，能刃赵高；西都则张、泽；安刘之功，参乎平、
勃；东京则栾、巴，按节之义，间乎陈、窦。历世班班，皆有
其人，惜乎史家略之，不得而记”云。